Aanvaller skiet polisieman in vriend se huis(Argieffoto: SA Polisie) ŉ Vrystaatse polisiebeampte is dood nadat ŉ man met ŉ klapmus hom in ŉ vriend se huis geskiet het. Konst. Zwelinzima Sam Bomvu (30), verbonde aan die Bronville-polisiestasie, is Vrydag omstreeks 01:30 na ŉ vriend se huis in Thabong, in Welkom, nadat hy sy skof voltooi het. Brig. Motantsi Makhele, polisiewoordvoerder, sê Bomvu was nog in sy uniform geklee en het sy koeëlvaste baadjie aangehad. “Terwyl hy daar was, was daar ŉ klop aan die deur van iemand wat die huiseienaar geken het. Hy het self met die polisiebeampte gepraat en is daar weg. “Volgens inligting het dieselfde persoon teruggekeer saam met ŉ onbekende persoon met ŉ klapmus op. Hulle het geklop, die deur oopgedwing en een skoot is geskiet in die rigting waar die polisiebeampte gestaan het,” sê Makhele. Hy is op sy sleutelbeen getref en het op die toneel inmekaargesak. Die voorval is by die polisie aangemeld en die Thabong-eenheid vir ernstige en geweldsmisdaad is ontbied. Die ondersoekspan het kort daarna ŉ 46-jarige verdagte in hegtenis geneem. Die motief vir die skietery is in hierdie stadium egter onduidelik. Genl.maj. Len Singh, provinsiale polisiehoof, het die ondersoekspan vir die vinnige inhegtenisneming geloof. Daar word steeds na ŉ tweede verdagte gesoek. “Om die lewe van ŉ polisiebeampte te neem word beskou as ŉ aanval op die gesag van die staat, daarom het ek die spanlede gevra om alles in hul vermoë te doen om die tweede verdagte op te spoor en in hegtenis te neem,” sê Singh. Enigiemand met inligting oor die voorval kan AO Secala Vinger by 079 495 1153 bel.